| Hainanas海南省 |
| --- |
|  |
|  |
| **Valstybė** | Kinijos vėliava Kinija |
| **Administracinis centras** | Haikou |
| **Prefektūros** | 2 |
| **Gubernatorius** | Wei Liucheng |
| **KKP komiteto sekretorius** | Wang Xiaofeng |
|  |
| **Gyventojų** (2020) | 10 081 232 |
| **Plotas** | 34 259 km² |
| **Tankumas** (2020) | 294 žm./km² |
|  |
| **ISO 3166-2** | CN-46 |
|  |
| **Tinklalapis** |  |
|  **Vikiteka** | Hainanas |

Hainano kraštovaizdžiai
Hakou senamiestis
**Hainanas** arba **Hainanis** (kin. 海南, pinyin: *Hǎinán*) – provincija pietryčių Kinijoje, išsidėsčiusi Hainano saloje ir daugybėje mažų salelių, esančių Pietų Kinijos jūroje. Sostinė – Haikou.

Hainano salos plotas 34 000 km² (tai – didžiausia Kinijos valdoma sala).

Provincijos statusą gavo 1988 m. iki tol priklausė Guangdongo provincijai.

Salos pavadinimas reiškia „jūros pietūs" (海 hǎi – jūra, 南 nán – pietūs).

Administracinis suskirstymas
----------------------------

Hainano administracinė sistema truputį skiriasi nuo kitų Kinijos provincijų sistemos. Dauguma kitų provincijų dalinamos į prefektūrų lygmens vienetus, šie – į apskričių lygmens vienetus. Hainane beveik visi apskričių lygmens vienetai eina iškart po provincijų lygmens.

Hainane yra šie administraciniai vienetai:

* 2 prefektūrų lygmens miestai:
	+ **Haikou** (海口市 Hǎikǒu shì)
	+ **Sanja** (三亚市 Sānyà shì)
* 4 apskričių lygmens rajonai, sudarantys Haikou miestą:
	+ **Longhua** (龙华区 Lónghuá qū)
	+ **Siu-ingas** (秀英区 Xiuying qu)
	+ **Čiongšanas** (琼山区 Chongshan qu）
	+ **Meilanas** (美兰区 Měilán qū)
* 6 apskričių lygmens miestai:
	+ **Venčangas** (文昌市 Wenchang shi)
	+ **Čionghajus** (琼海市 Qionghai shi)
	+ **Vanningas** (万宁市 Wanning shi)
	+ **Udžišanas** (五指山市 Wuzhishan shi)
	+ **Dongfangas** (东方市 Dōngfāng shì)
	+ **Dandžou** (儋州市 Danzhou shi)
* 4 apskritys:
	+ **Lingao apskritis** (临高县 Linggao xian)
	+ **Čengmajaus apskritis** (澄迈县 Chengmani xian)
	+ **Ding-ano apskritis** (定安县 Ding’an xian)
	+ **Tunčango apskritis** (屯昌县 Tunchang xian)
* 6 autonominės apskritys:
	+ **Čangdziango li autonominė apskritis** (昌江黎族自治县 Changjiang Lizu zizhixian)
	+ **Baiša li autonominė apskritis** (白沙黎族自治县 Baisha Lizu zizhixian)
	+ **Čiongdžongo li ir miao autonominė apskritis** (琼中黎族苗族自治县 Qiongzhong lizu miaozu zizhixian)
	+ **Lingšui li autonominė apskritis** (陵水黎族自治县 Lingshui lizu zizhixian)
	+ **Baotingo li ir miao autonominė apskritis** (保亭黎族苗族自治县 Baoting lizu miaozu zizhixian)
	+ **Ledongo li autonominė apskritis** (乐东黎族自治县 Ledong lizu zizhixian)

Geografija
----------

Salą nuo žemyninėje dalyje esančio Leidžou pusiasalio skiria Čiongdžu sąsiauris (瓊州海峽). Sala kalnuota, aukščiausia vieta – Udži k. (五指山) 1867 m. Klimatas musoninis; drėgnas. Vidutinės sausio–vasario mėnesių temperatūros 16–21 °C, liepos–rūgpjūčio 25–29 °C. Išskyrus kalnus, paros temperatūros amplitudė retai viršija 10 °C. Vidutinis metinis kritulių kiekis 1500–2000 mm. Rytinė salos dalis dažnai nukenčia nuo taifūnų. 70 % metinio kritulių kiekio iškrenta taifūnų ir vasaros liūčių metu. Hainano saloje daug trumpų, vandeningų upių, tekančių nuo kalnų į jūrą. Ilgiausia upė – Nandu (ilgis 314 km). Yra keletas ežerų bei Songtao vandens saugykla.

Demografija, kultūra, turizmas
------------------------------

Dauguma gyventojų (83 %) yra chanių (*han*) tautybės, yra nemažai žmonių, priklausančių etninėms miao (16 %) ir li (0,8 %) grupėms, artimoms vietnamiečiams. Vyraujanti religija – budizmas, yra musulmonų ir krikščionių. Hainane gyvenantys chaniai kalba Minnan kinų kalbos dialektu arba jo atmaina, vadinama „Hainanietiška". Dauguma vietinių supranta Kantono kalbą. Li, miao ir džuangai turi savo kalbas.

Turistai į Hainaną dažnai vyksta dėl gamtos, vaizdingų paplūdimių, karštųjų versmių, švaraus oro. Sostinėje Haikou yra įdomių istorinių objektų: pavyzdžiui, Penkių valdininkų šventykla. Haikou – stambus uostas, taip pat vadinamas Kokosų miestu. Taip pat turistų lankomi yra Siujingo fortas, statytas 1891 m. populiaraus Ming dinastijos valdininko Haižui kapavietė.

2005 m. balandžio 24 d. Sanja mieste atidengta 108 m aukščio Budos statula – aukščiausia pasaulyje. Ceremonijos metu vienbalsę maldą kalbėjo 108 vienuoliai.

Nuorodos
--------

* Official xnzsha.hainan.gov.cn Archyvuota kopija 2005-12-19 iš Wayback Machine projekto.
* Hainano žemėlapis Archyvuota kopija 2006-10-18 iš Wayback Machine projekto.
* Palydovinis žemėlapis
* Turizmas Hainane
* www.travel-hainan.com Archyvuota kopija 2006-04-02 iš Wayback Machine projekto.

1. ↑  CHINA: Provinces, *citypopulation.de*


|  |  |
| --- | --- |
| **Kinijos Liaudies Respublikos administracinės teritorijos** |  |
| **Provincijos**: Anhujus | Činghajus | Dziangsi | Dziangsu | Dzilinas | Džedziangas | Fudzianas | Gansu | Guangdongas | Guidžou | Hainanas | Hebėjus | Heilongdziangas | Henanas | Hubėjus | Hunanas | Junanas | Liaoningas | Sičuanas | Šandongas | Šaansi | Šansi | 
**Autonominiai regionai**: Guangsi | Ningsia | Tibetas | Sindziangas | Vidinė Mongolija
**Išskirtieji miestai**: Pekinas | Čongčingas | Šanchajus | Tiandzinas
**SAR**: Honkongas | Makao |